Az Atya, Fiú, Szentlélek nevében! Ámen. 	Tamás-mise, Ménfőcsanak, 2025. február 23.  
	                                                                                                                               Lk 15:4-7

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Örüljetek velem!
Kedves Testvéreim!

Ehhez az igéhez hadd mutassuk 25 éve újraindult egyházkerületünk címerét. Hoppál Dezső címertervező ebben az alkotásában kifejezte az egyházkerület folytonosságát is, hiszen felhasználta az egykori püspök, Haubner Máté 1848-ban használt egyházkerületi pecsétjének mintáját. 
A pásztor fehér ruhás. Egyszerű. De a bárány a nyakában arany. Elképzelem, hogy eltéved egy bárány. Gyalogol, élvezi a tájat, a friss füvet – s nem is veszi észre, talán csak ritkán jut eszébe, hogy hiányzik a pásztor hangja, nem látja útmutató botját. Aztán mégis megy tovább, csatangol a hétköznapok hegyes-dombos vidékén. Vagy fennakad egy bozótban. Órákon át, napokon át vergődik – hasztalan. Már csupa seb, kimerült, fáradt. Amikor a pásztor megtalálja, felveszi vállára. Ott a pásztor vállán nem sebei látszanak, sem csapzott bundája. Itt a pásztor nyakában arany színű a bárány. 
Úgy hívogattunk ma ide téged is: keresők istentisztelete lesz ez. Barátom, aki talán eltévedtél, beleragadtál munkáid, tanulásod, felelősséged tüskés ágaiba, talán elcsatangoltál, s csak néha-néha jutott eszedbe, hogy hiányzik a Pásztor hangja, égre mutató botja. Akkor, amikor jövőd bizonytalansága vagy egy-egy betegség nyomaszt, amikor összevesztél a szomszédoddal vagy a legjobb barátoddal. Vagy elvesztél – elcsábítottak apró örömök, felvillanó csodák. Akkor úgy mondtad: élni kell, megragadni a pillanatot – de a pillanat ragadott meg téged, s már nem enged. 
Úgy hívtunk ide téged: a keresők istentisztelete lesz ez. Valójában csak egy valaki keres: a jó Pásztor, Jézus. Ő az, aki utánad indult, megszólított a barátodon vagy a lelkészeden keresztül, a lelkiismeretedet szólongatta, és most nyakába vesz, felemel. S nézd, csupa arany vagy már. Jézus talált rád, Ő hajolt le érted a mennyből a földre, az életből a halálba. Az ő kezét-lábát szúrták a töviseknél erősebb szegek a kereszten, és döfte át szívét a dárda. Jézus jött el, és keresett meg Téged. S amikor megtalált, elvette minden bűnödet, mindazt, ami fogva tartott, ami nyomasztott, amit szégyelltél, ami eltakarta az eget szemed elől. Ő egyszerűvé vált, tiszta fehér ruhában áll előtted, s te ott vagy a vállán, arany színben ragyogsz: szeretetének és tisztaságának fényében, értékes vagy számára, és maradandó, hiszen soha el nem vehetik tőled Pásztorodat: Isten szeretete ölel át. Mert a Pásztor, Jézus elindult, hogy megkeressen Téged. Az Ő istentisztelete ez: a Keresőé, aki Téged keres.
Aki otthagyta a kilencvenkilencet a pusztában. Bizonyosan vannak közöttünk is ebből a nyájból, a kilencvenkilenc közül. Akiket nem kellett megkeresni, akik nem kószáltak el, akik már az anyatejjel együtt szívták magukba a hitet. S ha egyszer-egyszer el is tévedtek, meg is botlottak, mindig a nyáj közelében maradtak. Gyermekkoruk óta ismerik Jézust, hallgatják szavát, figyelik útját. Sőt olykor határozott, máskor erőtlen hangjukkal ők maguk is szólongatják útitársaikat, próbálják a közösségben tartani azokat, akik veszni indulnak. 
Emlékszel-e, barátom, amikor Jézus szavával téged is – mint a pásztor a bárányát – útba igazított. Amikor féltél, s rád tette pálcáját, hogy érezd: veled van. Amikor sötétségbe jutottál, s lábad előtt mécses volt igéje. Emlékszel-e, amikor téged is megítélt – nézd, ott a szórólapát a pásztor kezében, amellyel elválasztja a pelyvát a gabonamagtól. Megítélt, hogy megmaradj báránya lenni. Hogy elfújja a szél belőled azt, ami nem illik a Pásztorhoz, és megmaradjon, ami tartalmas, értékes. Emlékszel-e, hogy az utadon hányszor és hányszor élted át Jézus jelenlétét, gyógyító irgalmát? Most téged is hívogat a pásztor, hogy együtt örülj vele. Vállán a hazahozott egyetlen báránnyal. Arany báránnyal – mert neked is értékes ő, a megtalált. A testvéred meghalt és feltámadott – mondja a másik példázatban nagyobbik fiának az apa. 
Örüljetek velem! – hív ma Jézus téged. A megtaláltság és a megtalálás öröme, a teljesség és a közösség öröme – ezt a csodát éljük meg napról napra. Ebben a 25 éve újraéledt egyházkerületünkben is. Ámen.